**Isten megvalósítja terveit**

*Csak utólag látjuk tisztán a szálakat*

Vasárnapi igehirdetés – 2024.06.22.

**Textus: Mt 2,19-23**

*„Heródes halála után, íme, az Úr angyala álomban megjelent Józsefnek Egyiptomban, és ezt mondta: Kelj fel, vedd a gyermeket és anyját, és menj Izráel földjére, mert meghaltak azok, akik a gyermek életére törtek. Ő pedig felkelt, vette a gyermeket és anyját, és Izráel földjére ment. Amikor azonban meghallotta, hogy Júdeában Arkhelaosz uralkodik apja, Heródes után, félt oda visszatérni. Miután pedig kijelentést kapott álmában, Galilea vidékére ment; és amikor odaért, egy Názáret nevű városban telepedett le, hogy beteljesedjék, amit a próféták mondtak: »Názáretinek fogják őt nevezni. «”*

**Bevezetés:**

Ugyan csak utólag látjuk meg a szálakat, mégis rácsodálkozunk Isten munkájára a profán események mögött is. Nézzük meg, hogyan váltak valóra Isten ígéretei Jézus születésekor!

* Hóseás próféta így jövendölt: *„Egyiptomból hívtam ki fiamat” (Hós 11,1)* – És valóban: Jézusnak és családjának Egyiptomba kellett menekülnie Heródes elől, ahonnan hazajövet valóra vált Hóseás próféciája: *„Egyiptomból hívtam ki fiamat”.*
* Jeremiás prófétálása is szomorúan bekövetkezett a betlehemi gyermekgyilkosság idején: *„Ezt mondja az ÚR: Hangos jajgatás hallatszik Rámában és keserves sírás: Ráhel siratja fiait, nem tud megvigasztalódni, mert nincsenek többé fiai.” (Jer 31,15)*
* A felolvasott igeszakaszunkban pedig Ézsaiás és Zakariás jövendölése vált valóra:

*„…és amikor odaért, egy Názáret nevű városban telepedett le, hogy beteljesedjék, amit a próféták mondtak: „Názáretinek fogják őt nevezni.” (Mt 2,23)*

**1. Ha figyelsz Istenre…**

**Ha figyelsz Istenre, annak sok áldása lesz az életedben**. A teljesség igénye nélkül hadd emeljek ki néhány példát:

* erős jellem,
* békesség,
* új lendület,
* céltudatosság,
* kitartás,
* mások kedvessége feléd,
* tisztánlátás,
* megértés,
* együtt érzőbb szív,
* iránymutatás,
* áldás leszel mások számára stb.
* elkerülöd a veszélyt,
* időben cselekszel,
* ott leszel, ahol lenned kell,
* utólag mindig elmondhatod, hogy „ez volt Isten terve”.

Vakmerőség lenne Isten tervére hivatkozni előre? Talán nem, mert tudod, hogy mindent Ő irányít…

Milyen lehet tudatosan Istenre figyelve élni? Dávid tudta. Így ír a 40. Zsoltárban csodás tapasztalatáról:

*„URam, Istenem! Sok csodás tervet vittél véghez értünk, nincs hozzád fogható. Szeretném hirdetni és elmondani, de több annál, mint amit fel tudnék sorolni.” (Zsolt 40,6)*

**Ha figyelsz Istenre, megbizonyosodhatsz róla, hogy belesimulsz az Ő tökéletes tervébe:**

Ha elfogadod, hogy Isten alkotott téged, akkor el kell fogadnod, hogy okkal adott neked életet. Isten életedre vonatkozó terve már készen van, sőt, születésed előtt készen volt.

*„Te alkottad veséimet, te formáltál anyám méhében. Magasztallak téged, mert félelmetes vagy és csodálatos; csodálatosak alkotásaid, és lelkem jól tudja ezt. Csontjaim nem voltak rejtve előtted, amikor titkon formálódtam, mintha a föld mélyén képződtem volna. Alaktalan testemet már látták szemeid; könyvedben minden meg volt írva, a napok is, amelyeket nekem szántál, bár még egy sem volt meg belőlük. Mily drágák nekem szándékaid, Istenem, mily hatalmas azoknak száma! Számolgatom, de több a homokszemeknél, és a végén is csak nálad vagyok.” (Zsolt 139,13-18)*

**Ha figyelsz Istenre, békességed lesz** a körülötted, benned, veled zajló eseményeket illetően. Láthatod, hogy Isten időnként megenged dolgokat; máskor pedig eltervezi őket. De utólag nyilvánvalóvá lesz, hogy minden a te érdekedben történt, és mindent a te javadra formált.

**(Ha figyelsz Istenre, Ő megajándékoz** olyan dolgokkal, mint erős jellem, békesség, új lendület vagy céltudatosság, kitartás, védelem a veszélyektől, mások kedvessége feléd, tisztánlátás, megértés, együtt érzőbb szív, iránymutatás, áldás leszel mások számára stb.)

**2. Add a kezébe a kormányt!**

*„Nem hatalommal és nem erőszakkal, hanem az én Lelkemmel! – mondja a Seregek URa.”*

*(Zak 4,6)*

Miért jobb, ha Isten vezet?

* Mert egyedül Ő tudja, hova kell eljutnod.
* Veled ellentétben nem csak az életed célját ismeri, hanem az odavezető utat is.
* Jobban látja az összefüggéseket.
* Te nem tudsz mindent irányítani, de Ő igen.

Ne felejtsd el!

* Isten szeret téged, és Ő irányít minden téged érintő dolgot.
* Amire te magad is képes vagy, azt nem fogja megtenni helyetted.
* Azért, hogy megáldhasson, néha nehéz utakon vezet.

**3. Hogyan működik ez a gyakorlatban?**

1. Imádkozz vezetésért!
2. Figyelj Isten szavára!
3. Legyél készséges követni és cselekedni!
4. Bíznod kell Istenben! Hinned kell Benne! Számítanod kell Rá (reménység)!

HIT = BIZALOM + MEGGYŐZŐDÉS

1. Tarts ki a nehéz időkben is!
2. Mindig számolj Istennel! Bízd Rá a lehetetlent!

*„Ami lehetetlen az embereknek, az Istennek lehetséges.” (Lk 18,27)*

**4. Isten mindenről gondoskodik**

Józsefnek fogalma sem volt arról, mi minden várja őket Betlehemben… Nem is volt elég pénze ahhoz, hogy elutazzon idegen országba a családjával. De Isten a napkeleti bölcseken keresztül gondoskodott róluk: értékes ajándékokat, aranyat hoztak nekik.

József nem ismerte Heródes szándékát, és nem voltak kapcsolatai a királyi udvarban. Isten azonban angyalt küldött hozzájuk, hogy figyelmeztesse őket.

*„Ne félj, mert én veled vagyok, ne csüggedj, mert én vagyok Istened! Megerősítelek, meg is segítelek, sőt győzelmes jobbommal támogatlak.” (Ézs 41,10)*

**Befejezés:**

Reményik Sándor írja egy versében:

*,,A világ Isten-szőtte szőnyeg,
Mi csak visszáját látjuk itt,
És néha - legszebb perceinkben -
A színéből is - - valamit."*

Az ember tragédiája, hogy Isten szövetének csak a fonák oldalát látja, és nem bízik kellőképpen Istenben, aki a szálakat összefonja.

Cseppet sem gyengeség (gáz) Isten vezetésére hagyatkozni. Elismerni és elfogadni Isten gondviselő munkáját, megkönnyíti a mindennapi életet és bizakodóvá tesz a jövőt illetően is.

ISTEN MINDENKÉPPEN MEGVALÓSÍTJA TERVEIT.

HOGYAN SZERETNÉD? VELED VAGY NÉLKÜLED?